b'\n_START_ARTICLE_\nTorbj\xc3\xb8rn G\xc3\xbctzler Gulbrandsen\n_START_SECTION_\nAndre verdenskrig\n_START_PARAGRAPH_\nTorbj\xc3\xb8rn G\xc3\xbctzler Gulbrandsen ble f\xc3\xb8dt 26. april 1918 i Drammen, s\xc3\xb8nn av Sigurd Gulbrandsen og Marie Thorbj\xc3\xb8rnsen. Han tok eksamen artium i 1937, Befalsskolen for Kystartilleriet i 1938, og Statens gymnastikkskole i 1940. I desember 1940 forlot Gulbrandsen Drammen, dro til Bergen, og kom seg i april 1941 med en sk\xc3\xb8yte til Shetland. I Storbritannia ble Gulbrandsen innrullert i Kompani Linge. Der var han instrukt\xc3\xb8r og hadde ogs\xc3\xa5 lederfunksjoner. Han var ogs\xc3\xa5 kjent som Store-Tor._NEWLINE_Gulbrandsen tok, som agent for Special Operations Executive (SOE), del i operasjonen \xc2\xabAnchor\xc2\xbb og kom til Vestlandet 22. februar 1942, Telav\xc3\xa5g p\xc3\xa5 Sotra. Han skulle organisere og instruere grupper uavhengig av Milorg. Dette lot seg ikke gj\xc3\xb8re, og han kom etter en stund i kontakt med Milorg. Han ble brukt som instrukt\xc3\xb8r for Milorgfolk, og man var sv\xc3\xa6rt forn\xc3\xb8yd med ham. Han fikk etterhvert et stort kontaktnett over store deler av \xc3\x98stlandet._NEWLINE_I f\xc3\xb8lge historikeren Tore Pryser synes Gulbrandsen \xc3\xa5 ha tatt stor risiko etter ankomsten til det okkuperte Norge, han opps\xc3\xb8kte b\xc3\xa5de sin forlovede i Bergen, og reiste sammen med henne til sine foreldre i Drammen. I tillegg skrev han ned navn p\xc3\xa5 kontakter i en notisbok, noe han hevdet var trygt, da han brukte kode. I april 1942 sendte Gulbrandsen, via en kodet melding i Aftenposten, beskjed til norske agenter i Storbritannia at de skulle komme til Telav\xc3\xa5g, hvor han skulle m\xc3\xb8te de. Gulbrandsen kom ikke, det gjorde imidlertid Gestapo i et raid den 26. april, noe som resulterte i det som senere ble kjent som tragedien i Telav\xc3\xa5g. Hva som f\xc3\xb8rte til tragedien er ikke fullstendig avklart, men Pryser finner det p\xc3\xa5fallende at Gulbrandsen ikke stilte for \xc3\xa5 m\xc3\xb8te de norske agentene som kom fra Storbritannia i Telav\xc3\xa5g, slik det var avtalt.\n_START_SECTION_\nArrestasjon og samarbeid med Gestapo\n_START_PARAGRAPH_\nGulbrandsen ble tatt av Gestapo den 3. mai, hos sine foreldre i Drammen. I f\xc3\xb8lge \xc3\xb8yenvitner var det skuddveksling, Gulbrandsen ble truffet og ble lagt inn p\xc3\xa5 Drammen sykehus. Etter sykehus ble Gulbrandsen overf\xc3\xb8rt til M\xc3\xb8llergata 19, datidens hovedpolitistasjon i Oslo. Han inngikk en avtale med Siegfried Wolfgang Fehmer, og begynte \xc3\xa5 samarbeide med Sipo. If\xc3\xb8lge Fehmer var han \xc2\xabden f\xc3\xb8rste som ga en utf\xc3\xb8rlig forklaring om hvorledes agentene i U.K ble utdannet [...] GULBRANDSEN oppga riktig navn p\xc3\xa5 agentene, dekknavn, hjemsted og signalement. Han la 100% godviljen til for \xc3\xa5 hjelpe Sipo og viste seg \xc3\xa5 ha en fantastisk hukommelse\xc2\xbb  Gestapo satte ut et rykte om at Gulbrandsen var d\xc3\xb8d, det f\xc3\xb8rte i f\xc3\xb8lge Pryser til at motstandsmennene han hadde hatt kontakt med ble beroliget. Etter tre m\xc3\xa5neder slo Gestapo til, med arrestasjoner i Drammen, Horten, Kongsberg, Notodden og Oslo. Over femti motstandsfolk ble arrestert, fire av de d\xc3\xb8de senere i konsentrasjonsleiren Sachsenhausen. Milorglederen Knut M\xc3\xb8yen holdt p\xc3\xa5 \xc3\xa5 bli tatt, men unnslapp og flyktet til Storbritannia. M\xc3\xb8yen var skeptisk til Gulbrandsen og skrev i en rapport etter \xc3\xa5 ha kommet til Storbritannia f\xc3\xb8lgende om hva han oppfattet som manglende sikkerhet ved Gulbrandsens opphold i hjembyen Drammen: \xc2\xabgalskap \xc3\xa5 la en mann som politiet var p\xc3\xa5 jakt etter oppholde seg i en by, hvor han med all sannsynlighet, vil bli gjenkjent\xc2\xbb._NEWLINE_Gulbrandsen kom seg tilbake til Storbritannia h\xc3\xb8sten 1942, i de f\xc3\xb8rste forh\xc3\xb8rene med britene p\xc3\xa5sto Gulbrandsen at han ved \xc3\xa5 lure tyskerne hadde klart \xc3\xa5 unnslippe sine fangevoktere, for deretter \xc3\xa5 flykte over grensen til det n\xc3\xb8ytrale Sverige. Han p\xc3\xa5sto ogs\xc3\xa5 at han hadde klart \xc3\xa5 \xc3\xb8delegge det meste av informasjon om kontakter, og til tross for betydelig tysk press, hadde oppgitt f\xc3\xa5 fakta om andre motstandsfolk. Mens ledelsen i SOE godtok Gulbrandsens versjon, var den britiske sikkerhetstjenesten MI5 skeptisk. Britene fikk etterhvert mer informasjon fra Ernst Kirkeby Jacobsen, en annen SOE-agent, som ogs\xc3\xa5 ble tatt av tyskerne, samarbeidet, klarte \xc3\xa5 flykte til Sverige, og deretter ble sendt til Storbritannia. Kirkeby Jacobsen kunne fortelle at den tyske Gestapo-offiseren Fehmer sa at Gulbrandsen arbeidet for Gestapo, og at flukten var arrangert._NEWLINE_I januar 1943 innkalte britene Gulbrandsen til et nytt forh\xc3\xb8r, de stilte med to mann fra MI5, og den norske offiseren og kjemiprofessoren Leif Tronstad. Under forh\xc3\xb8ret f\xc3\xa5r Gulbrandsen forklart at britene har informasjon som viser at hans f\xc3\xb8rste forklaring var falsk, og han blir bedt om \xc3\xa5 forklare seg sannferdig. Gulbrandsen sa da at han hadde blitt brutt ned psykisk av tysk press, s\xc3\xa6rlig trusler mot familien. Han hadde derfor g\xc3\xa5tt med p\xc3\xa5 \xc3\xa5 samarbeide med tyskerne, mot at foreldrene og forloveden ikke skulle bli stilt for en tysk domstol, noe som kunne ha gitt de d\xc3\xb8dsstraff. Fra Storbritannia skulle han sende meldinger i kode til tyskerne, via brev til familie og venner i Norge. Til tross for det som hadde skjedd fikk Gulbrandsen en mild behandling av SOE og fikk fortsette som instrukt\xc3\xb8r i Storbritannia resten av krigen. Etter krigen var over ble Fehmer forh\xc3\xb8rt om Gulbrandsen, han bekreftet i store trekk britenes historie, og i f\xc3\xb8lge han ble Gulbrandsen ikke torturert, men samarbeidet. I f\xc3\xb8lge Fehmer hadde Gestapo f\xc3\xa5tt rundt 100 navn av Gulbrandsen, blant de 20\xe2\x80\x9330 i Norge.\n_START_SECTION_\nEtterkrigstiden\n_START_PARAGRAPH_\nPolitiinspekt\xc3\xb8r Asbj\xc3\xb8rn Bryhn unders\xc3\xb8kte Gulbrandsens sak i 1946, i forbindelse med etterforskning for landssvik, og sendte da et brev med \xc3\xb8nske om opplysninger til britenes sikkerhetstjeneste MI5. Bryhn skrev blant annet f\xc3\xb8lgende til Captain Sichel i MI5: \xc2\xabHan ble forh\xc3\xb8rt av Fehmer, ga if\xc3\xb8lge v\xc3\xa5r informasjon her villig all kunnskap om hans hemmelige arbeid til Fehmer og Fink, som har gitt oss alle detaljer, og til sist uten noe press aksepterte han \xc3\xa5 dra til England som tysk agent.\xc2\xbb Britene var uvillig til \xc3\xa5 oversende rapporten fra forh\xc3\xb8ret i 1943, og den ble f\xc3\xb8rst sendt til det norske forsvarets overkommando, p\xc3\xa5 betingelse at den ikke ble brukt som bevismateriale i en rettssak mot Gulbrandsen. Det ble aldri reist noen landssviksak mot Gulbrandsen, noe historikeren Tore Pryser finner p\xc3\xa5fallende, da flere andre nordmenn som ble presset til \xc3\xa5 samarbeide med tyskerne p\xc3\xa5 tilsvarende vis, fikk harde straffer etter andre verdenskrig. Pryser tror at hensynet til det norske forsvarets prestisje f\xc3\xb8rte til at det ikke ble noen sak mot Gulbrandsen. _NEWLINE_Gulbrandsen ble gift i 1946 med M\xc3\xa5lfrid (f. Hagen i 1915). Han hadde en lang utdannelse og karri\xc3\xa8re i det norske forsvaret etter andre verdenskrig. Han gjennomf\xc3\xb8rte Long Gunnery Staff Course England 1947-1948, Ordnance officer Course, Aberdeen, USA 1952-1953, Forsvarets H\xc3\xb8yskole 1964. Karri\xc3\xa8ren startet som sjef for Skole- og \xc3\xb8velsesavdelingen Oscarsborg 1946. Videre var han hovedl\xc3\xa6rer Kystartilleriets skyteskole 1948, sjef 1952, nestkommanderende Oslofjord festning 1958, kommandant Harstad festning 1960, sjef Harstad Sj\xc3\xb8forsvarsdistrikt 1962, nestkommanderende Sj\xc3\xb8forsvarskommando \xc3\x98stlandet 1967, sjef Sj\xc3\xb8forsvarets kommando Tr\xc3\xb8ndelag siden 1972. Formann i Festningsartillerioffiserenes forening 1951, medlem av Forsvarets artillerinemnd 1952-1958. Gulbrandsens siste tjenestested var Forsvarets Overkommando, hvor han var til sin d\xc3\xb8d i 1980.'